
A GIF-ek és a populáris kultúra

Online beszélgetéseinkben egyre nagyobb teret nyer a vizualitás, és az igény, hogy érzéseinket és reakcióinkat minél gyorsabban, valósághűbben továbbítsuk, erre szolgálnak az emojik és a GIF-ek. Előzetes kutatásom bizonyította, hogy az online térben történő érzelem és reakciókifejezés a GIF-ek által intenzívebben, humorosabban és személyre szabottabban történik. Továbbá a kettő között az egyik legalapvetőbb különbség az, hogy az emojik rendelkeznek sajátos jelentéssel, míg a GIF-ek megértéséhez szükség van egy komplexebb értelmezési rendszerre egyfajta vizuális, digitális és popkultúrális műveltségre ahhoz, hogy a partnerek közötti kommunikáció sikeres legyen. Kutatásom során azt vizsgálom, hogy ebben a megértési folyamatban, milyen szerepet játszik a popkultúra, mennyire függ össze a beszélgetés sikeressége a partnerek sajátos popkulturális ismereteivel, illetve mennyire határoznak meg azok a GIF-ek amelyeket használunk.



